b'\n_START_ARTICLE_\nDamir \xc4\x8crn\xc4\x8dec\n_START_SECTION_\nPoklicna kariera\n_START_PARAGRAPH_\nDamir \xc4\x8crn\xc4\x8dec je za\xc4\x8del svojo poklicno kariero kot slovenski \xc4\x8dastnik po kon\xc4\x8dani \xc5\xa0oli za \xc4\x8dastnike vojnih enot in \xc5\xa0oli za \xc4\x8dastnike Slovenske vojske._NEWLINE_Leta 1999 je s 26 leti postal najmlaj\xc5\xa1i poveljnik kontingenta Slovenske vojske v tujini in poveljnik prve enote Slovenske vojske, ki je v tujini prejela bojni prapor. Prevzel je vodenje 5. kontingenta Slovenske vojske v mirovni operaciji Organizacije zdru\xc5\xbeenih narodov na Cipru (UNFICYP)._NEWLINE_Leta 2005 je postal direktor Obve\xc5\xa1\xc4\x8devalno varnostne slu\xc5\xbebe Ministrstva za obrambo (OVS) . Leta 2010 mu je takratna vlada potrdila drugi petletni mandat na \xc4\x8delu OVS. V njegovem mandatu je OVS v Sloveniji med drugim gostila sre\xc4\x8danje direktorjev obrambnih obve\xc5\xa1\xc4\x8devalno-varnostnih slu\xc5\xbeb Nata. _NEWLINE_Februarja 2012 ga je vlada Janeza Jan\xc5\xa1e imenovala za direktorja Slovenske obve\xc5\xa1\xc4\x8devalno-varnostne agencije (SOVA).  Med njegovim vodenjem je v javnosti odmevala afera z zaposlovanjem vidnih \xc4\x8dlanov Slovenske demokratske stranke in kreiranjem politi\xc4\x8dno-nazorskih vplivnih skupin znotraj agencije. Z mesta direktorja je odstopil marca 2013, tri dni po predaji nezakonito hranjenega arhiva komunisti\xc4\x8dne tajne policije \xe2\x80\x93 Slu\xc5\xbebe dr\xc5\xbeavne varnosti Arhivu Republike Slovenije. V tem obdobju je bil nacionalni protiteroristi\xc4\x8dni koordinator ter vodja sekretariata Sveta za nacionalno varnost RS._NEWLINE_Med marcem 2015 in junijem 2016 je bil svetovalec za obrambno politiko in javno diplomacijo ministra za obrambo \xc4\x8crne gore. Ministrici za obrambo je svetoval pri aktivnostih, ki so bile klju\xc4\x8dnega pomena za odlo\xc4\x8ditev Nata k povabilu \xc4\x8crne gore k zavezni\xc5\xa1tvu 2. decembra 2015 in podpisu pridru\xc5\xbeitvenega protokola o pristopu \xc4\x8crne gore k Natu 19. maja 2016. Prav tako je v \xc4\x8dasu njegovega mandata Slovenija 8. junija 2016 ratificirala pridru\xc5\xbeitveni protokol k zvezi NATO. _NEWLINE_Od marca 2013 do februarja 2015 in  do septembra 2018 je bil svetovalec na\xc4\x8delnika General\xc5\xa1taba Slovenske vojske za obrambno politiko._NEWLINE_Septembra 2018 je bil imenovan za dr\xc5\xbeavnega sekretarja v kabinetu predsednika vlade Marjana \xc5\xa0arca, odgovoren za podro\xc4\x8dje nacionalne varnosti. Njegovo imenovanje je spro\xc5\xbeilo javno nasprotovanje zaradi \xc4\x8crn\xc4\x8de\xc4\x8devih stali\xc5\xa1\xc4\x8d o migrantih.\n_START_SECTION_\nAkademska kariera\n_START_PARAGRAPH_\nDamir \xc4\x8crn\xc4\x8dec je izredni profesor za podro\xc4\x8dje nacionalne in mednarodne varnosti ter obve\xc5\xa1\xc4\x8devalne dejavnosti  na Fakulteti za dr\xc5\xbeavne in evropske \xc5\xa1tudije. Od oktobra 2016 do septembra 2017 pa je bil dekan na zgoraj navedeni fakulteti . _NEWLINE_Na fakulteti je dolgoletni predstojnik Katedre za nacionalne in mednarodne varnostne \xc5\xa1tudije._NEWLINE_Doktoriral je iz politolo\xc5\xa1kih znanosti na Fakulteti za dru\xc5\xbebene vede Univerze v Ljubljani. _NEWLINE_Na \xc5\xa1tevilnih strokovnih usposabljanjih doma in v tujini je sodeloval kot udele\xc5\xbeenec, nastopajo\xc4\x8di ali kot gostujo\xc4\x8di predavatelj, med drugim tudi na usposabljanjih s podro\xc4\x8dja mednarodne in nacionalne varnosti v Evropskem centru za varnostne \xc5\xa1tudije George C. Marshall, na Univerzi Harvard  , Nacionalni obve\xc5\xa1\xc4\x8devalni univerzi  in Univerzi Donja Gorica._NEWLINE_Je avtor ali soavtor \xc5\xa1tevilnih strokovnih in znanstvenih \xc4\x8dlankov, referatov ter znanstvenih monografij (Obve\xc5\xa1\xc4\x8devalna dejavnost v informacijski dobi , Demokrati\xc4\x8dna uprava in tajnost podatkov , Asimetrija in nacionalna varnost ), v katerih obravnava nacionalnovarnostna, geostrate\xc5\xa1ka in geopoliti\xc4\x8dna vpra\xc5\xa1anja, delo obve\xc5\xa1\xc4\x8devalno-varnostnih slu\xc5\xbeb, asimetrijo sodobnih konfliktov, biometrijo, terorizem, globalno upravljanje in poslovanje ipd. _NEWLINE_Pri svojem prou\xc4\x8devanju posebno pozornost namenja vpra\xc5\xa1anjem varovanja \xc4\x8dlovekovih pravic in temeljnih svobo\xc5\xa1\xc4\x8din. Je eden od urednikov revije za \xc4\x8dlovekove pravice Dignitas in \xc4\x8dlan uredni\xc5\xa1kega sveta znanstveno-strokovne publikacije Sodobni voja\xc5\xa1ki izzivi ter recenzent razli\xc4\x8dnih znanstvenih publikacij.\n_START_SECTION_\nCivilnodru\xc5\xbebena anga\xc5\xbeiranost\n_START_PARAGRAPH_\nDamir \xc4\x8crn\xc4\x8dec je predsednik evroatlanskega think-tanka Dru\xc5\xa1tvo Evropska Slovenija, ki deluje na podro\xc4\x8djih, kot so vladavina prava, demokracija, Evropska unija, NATO, \xc4\x8dlovekove pravice in temeljne svobo\xc5\xa1\xc4\x8dine. Je predsednik sveta In\xc5\xa1tituta za globalno upravljanje - IGLU, ki se ukvarja z vpra\xc5\xa1anji dobrega upravljanja, vladavine prava, reformami varnostnih sistemov, demokratizacijo, ipd._NEWLINE_Maja 2014 je Dru\xc5\xa1tvo Evropska Slovenija v sodelovanju s \xc5\xa1tevilnimi civilnodru\xc5\xbebenimi organizacijami na Pre\xc5\xa1ernovem trgu v Ljubljani pred 5.000 ljudmi predstavilo Majni\xc5\xa1ko deklaracijo 2014._NEWLINE_Po napotitvi Janeza Jan\xc5\xa1e na prestajanje zaporne kazni, 20. junija 2014 je postal predsednik Odbora za varstvo \xc4\x8dlovekovih pravic in temeljnih svobo\xc5\xa1\xc4\x8din - Odbora 2014, ki ga je vodil do 9. septembra 2015. Njegovo agitiranje za vodjo opozicije je bilo sporno v lu\xc4\x8di dejstva, da je v tem \xc4\x8dasu deloval kot svetovalec na\xc4\x8delnika general\xc5\xa1taba Slovenske vojske Dobrana Bo\xc5\xbei\xc4\x8da; slednji je v tem \xc4\x8dasu izgubil polo\xc5\xbeaj, kar so komentatorji povezovali z aktivnostmi Odbora, vendar je \xc4\x8crn\xc4\x8dec ostal zaposlen kot svetovalec na\xc4\x8delnika tudi pod njegovim naslednikom Andrejem Ostermanom._NEWLINE_Od izbruha evropske begunske krize se izpostavlja tudi z alarmisti\xc4\x8dnimi izjavami o prihajanju priseljencev v Evropo, ki ga primerja s tur\xc5\xa1kimi vpadi.\n_START_SECTION_\nPublicisti\xc4\x8dna aktivnost\n_START_PARAGRAPH_\nDamir \xc4\x8crn\xc4\x8dec je kolumnist desnosredinskega tednika Reporter. Prispevke je objavljal tudi v Reviji Obramba, Reviji Slovenska vojska, \xc4\x8dasniku Ve\xc4\x8der, \xc4\x8dasniku Vijesti, tedniku Demokracija in v Slovenskem \xc4\x8dasu , mese\xc4\x8dni prilogi tednika Dru\xc5\xbeina. _NEWLINE_Na TEDxFDV 2014 je nagovoril mlade s predavanjem z naslovom Mo\xc4\x8d mladih vodij . Na strate\xc5\xa1kem forumu 2BS 2015 v Budvi je nastopil kot moderator._NEWLINE_V televizijskih ter radijskih oddajah in prispevkih sodeluje kot aktivist za \xc4\x8dlovekove pravice, civilnodru\xc5\xbebeni aktivist ali kot strokovnjak za globalna, geostrate\xc5\xa1ka in geopoliti\xc4\x8dna ter varnostna vpra\xc5\xa1anja.'